Bejaarde herhaaldelik verkrag, besteel | Netwerk24
Bejaarde herhaaldelik verkrag, besteel
’n Bekende bejaarde inwoner (70) van Griekwastad moes Maandag ’n operasie ondergaan nadat sy die afgelope naweek herhaaldelik in haar huis verkrag, aangerand en besteel is.Die slagoffer moes ’n operasie ondergaan om haar wonde te heg.Twee verdagtes sal na verwagting Woensdag in die hof op aanklag van verkragting en huisroof verskyn.’n Familiewoordvoerder sê die familie is uiters geskok. Die slagoffer se broers en ander familielede het haar reeds in die hospitaal besoek.Haar gesig is weens die beserings onherkenbaar vermink.Familielid“Haar gesig is weens die beserings onherkenbaar vermink.” Volgens die familielid is die vrou ’n geliefde mens in die gemeenskap wat graag kos aan skoolkinders gegee het.“Sy is ’n oujongnooi wat reeds 20 jaar alleen in die huis woon waar sy grootgeword het. Sy het daagliks kos aan skoolkinders gegee. Sy het ook nie omgegee as hulle van die vrugte van die bome in haar erf geëet het nie. “Sy is na bewering Vrydag al aangeval. Toe die skoolkinders daar kom, het sy hulle belet om die polisie te bel. Dit is onduidelik of sy toe al verkrag is. Sy is toe al besteel.“Die kinders het Saterdag weer na haar gegaan, en haar vasgebind gevind en losgemaak. Hulle het ingevolge haar opdrag nie die polisie verwittig nie. “Sondag omstreeks 17:30 het ’n polisiebakkie verby haar huis gery en twee verdagtes uit haar huis sien loop. Die mans het swart sakke vol goedere by hulle gehad. Hulle is in hegtenis geneem.“Die polisie het ons familielid op die bed vasgebind gevind. Sy het kalm voorgekom en het hulle vertel wat gebeur het. Sy is na die hospitaal in Kimberley gebring. Die dokters het haar Maandagoggend geopereer.“Ons verneem van haar gordyne en breekware is al Saterdag in die dorp verkoop. Toe die polisie op die verdagtes afkom, het hulle onder meer ’n skootrekenaarsak, TV-stel, strykyster en ketel by hulle gehad.”Volgens die familielid het die polisie se forensiese span Sondagaand en Maandag op die toneel gewerk.Bekommerde en geskokte gemeenskapslede sê hulle sal Woensdag hof toe gaan wanneer die verdagtes in die hof verskyn. Lt.kol. Mashay Gamaldien, polisiewoordvoerder, sê die polisie het twee mans (17 en 23) in hegtenis geneem.“Ons ondersoek ’n saak van huisroof en verkragting teen die verdagtes. Die slagoffer is na bewering tussen Vrydag en Sondag seksueel aangerand. Sy is glo met ’n nylontou vasgebind en deur twee mans verkrag. Hulle het ook van haar huisraad gesteel.“Hulle sal binnekort in die hof verskyn,” sê sy.
Man wat bejaarde glo verkrag gou aangekeer